Volt hatása a délelőtti posztnak, a pénzt azonnal elutalták – írta a volt politikus.

Ahogy beszámoltunk róla, Juhász Péter, az Együtt egykori politikusa hétfő délelőtt azt írta Facebook-oldalán, hogy végrehajtást indít a Pesti Srácok (PS) ellen. Azért döntött így, mert a kormányközeli médium nem fizette ki a neki sérelemdíjként járó 5 millió forintot. Ezt azután ítélte meg neki a bíróság, hogy a lap még a 2018-as országgyűlési választások kampánya idején lejárató anyagokat közölt róla, az abban foglaltakat azonban nem tudta alátámasztani.

Juhász hétfő este azt írta, hogy – a poszt hatására – megérkezett hozzá az összeg, ám a végrehajtás megindításától mégsem állt még el,

ugyanis a bíróság arra is kötelezi a Pesti Srácokat, hogy tegyék ki a szennylapjuk főoldalára, és tartsák ott 12 napig az alábbi felsorolást, illetve illesszék be a mai napig elérhető hazug cikkeikhez is. 14-szer szerepelnek benne a "valótlanul híresztelte" és "valótlanul állította" kifejezések, tehát ennyiféle hazugságot terjesztettek rólam.”

Amennyiben ezt nem teszik meg, lépni fog.

A korábbi politikus szerint „az igazi elégtétel ez lesz, ugyanis az ilyen perek nem a pénzről szólnak, hanem az ember jó hírnevéről. Tehát arról, hogy nem lehet büntetlenül folyamatosan hazudni valakiről.”